 نئين دهلي (ويب ڊيسڪ) جڳ مشهور بالي ووڊ ريپر ۽ ڪمپوزر  ۽ موسيقار ”رفتار“مودي حڪومت کي تنقيد جو نشانو بڻائيندي ڀارت تڪراري شهريت جي قانون جي مخالفت ڪندي چيو آهي ته مسلمان، هندو، عيسائي سڀ هڪ ٻئي جا ڀائر آهن. رفتار پنهنجي ٽيم سان گڏ هڪ ڪنسرٽ ۾ پارفارم ڪري رهيو هو جنهن جي هڪ ويڊيو وائرل ٿي رهي آهي جنهن ۾ هن پنهنجي پرفارمنس جي شروعات کان اڳ ڀارتي حڪومت طرفان منظور ڪيل تڪراري شهريت جي قانون کي تنقيد جو نشانو بڻايو آهي. ان واقعي جي ويڊيو به سوشل ميڊيا تي گھڻي وائرل ٿي رهي آهي  جڏهن ته رفتار کي هن جي ان بيان تي ساراهيو پيو وڃي. ان ويڊيو ۾ رفتار چئي رهيو آهي ته هڪ ڳالهه بلڪل صاف ٻڌائي رهيو آهيان، ڀلي سڀاڻي ڪيريئر هلي يا نه هلي، ڪو به مسئلو ناهي، ايترو ڪمايو آهي جو آخر تائين بک نه مرندس. گلوڪار ان کان پوءِ شوقينن کي ارشد نالي پنهنجي باڊي گارڊ سان متعارف ڪرائيندي چيو ته هن انسان جو نالو ارشد آهي، هي منهنجي خيال ائين رکندو آهي جيئن ڪو مون کي ڌڪو به نه ڏئي سگھي، جيڪڏهن ڪو ان کي ڀارت مان ڪڍڻ جي ڳالهه ڪندو ته سامهون گولي کائيندس. هي به پڙهي سگھو ٿا:مهوش حيات مشيل اوباما مان متاثر…! سندس چوڻ هو ته ڀلي هندو هجي، ڀلي سک هجي، ڀلي عيسائي يا وري مسلمان، سڀ اسان جا ڀائر آهن، ڪنهن کي به ٻاهر وڃڻ نه ڏيندس ۽ ان کان پوءِ جيڪو به منهنجي ڪيريئر سان ٿيندو اهو اوهان پاڻ ڏسي ڇڏجو مون کي ڪا به پرواهه ناهي. سماجي رابطن جي ويب سائيٽ ٽوئيٽر تي واهپيدارن طرفان ڀارتي موسيقار جي ان بيان کي گھڻو ساراهيو پيو وڃي.